የአፋር ክልል ለህዳሴ ግድብ ድጋፉን አጠናክሮ እንዲቀጥል ጥሪ ቀረበ
 ሰመራ (ኢዜአ) የህዳሴ ግድብ ግንባታ እስከሚጠናቀቅ ድረስ ህብረተሰቡ የጀመረውን ድጋፍ አጠናክሮ እንዲቀጥል የአፋር ክልል ርዕሰ-መስተዳድር አቶ አወል አርባ ጥሪ አቀረቡ። የህዳሴ ግድብ ግንባታ የተጀመረበትን 9ኛው ዓመት ምክንያት በማድረግ የክልሉ ከፍተኛ አመራሮች የቦንድ ግዥ አከናውነዋል:: የክልሉ ርዕሰ መስተዳድር አቶ አወል አርባ በስነስርአቱ ላይ እንደተናገሩት ታላቁ የኢትዮጵያ ህዳሴ ግድብ መላው ህዝብ የአመለካከት ልዩነቶች ሳይገድቡት ባደረገው ርብርብ በአሁኑ ሰአት ግንባታው 72 በመቶ መድረሱን ተናግረዋል የአፋር ክልል ህዝብና መንግሥትም ከሌሎች ኢትዮጵያውያኖች ጋር በመሆን ግንባታውን እስኪጠናቀቅ ድጋፍ ለመስጠት በገባው ቃል መሰረት እስከ አሁን ድረስ ከ138 ሚሊዮን ብር በላይ ድጋፍ በቦንድ ግዥና በስጦታ ማበርከቱን ገልፀዋል ። የክልሉ መንግሥትና ህዝብ ከኮሮና ቫይረስ መከላከል ስራዎች ጎን ለጎን የህዳሴ ግድብ ግንባታ የህልውናጉዳይ በመሆኑ ለአፍታም እንኳን እንዳይቆም ድጋፉን አጠናክሮ እንደሚቀጥል አረጋግጠዋል ። በክልሉ የቦንድ ሽያጭ ሳምንት ትናንት በይፋ ሲጀመር ርእሰ መስተዳድሩ ለግድቡ ግንባታ የ5 ሺ ብር ቦንድ ግዥ አከናውነዋል ። የግል ባለሃብቱ፤ የመንግሥት ሰራተኛውንና ሁሉም የህብረተሰቡ ክፍል ለግድቡ ግንባታ የጀመረውን ድጋፍ አጠናክሮ እንዲቀጥል አመራሩ የህዝብ ንቅናቄ በመፍጠር ትኩረት ሰጥቶ እንዲሰራ አስገንዝበዋል ። አዲስ ዘመን መጋቢት 28/2012